4.

V článku 3 sa odseky 1 a 2 nahrádzajú takto: „1. Národné centrálne banky zbierajú a vykazujú ECB štatistické informácie o držbe cenných papierov s kódom ISIN, ktoré poskytujú spravodajské jednotky vykazujúce sektorové údaje podľa jednotlivých cenných papierov v súlade so schémami vykazovania uvedenými v časti 1 (tabuľky 1 až 3) a časti 2 (tabuľky 1 až 3) prílohy I a v súlade s normami pre elektronické vykazovanie, ktoré sú ustanovené osobitne, pre tieto druhy nástrojov: dlhové cenné papiere (F.31 a F.32); kótované akcie (F.511) a akcie alebo podielové listy investičných fondov (F.521 a F.522). Spravodajské povinnosti národných centrálnych bánk sa vzťahujú na stavy ku koncu štvrťroka a buď na: i) finančné transakcie za referenčný štvrťrok ku koncu štvrťroka; alebo ii) údaje ku koncu mesiaca alebo koncu štvrťroka, ktoré sú potrebné na odvodenie finančných transakcií, ako je ustanovené v odseku 2. Národné centrálne banky vykazujú aj stavy ku koncu roka, ako sa uvádza v článku 3 ods. 2b nariadenia (EÚ) č. 1011/2012 (ECB/2012/24), v súlade so schémou vykazovania v prílohe I časť 3 (tabuľky 1 a 2). Finančné transakcie alebo údaje potrebné na odvodenie finančných transakcií, ktoré vykazujú aktuálne spravodajské jednotky národným centrálnym bankám v súlade s kapitolou 1 časť 1 prílohy I k nariadeniu (EÚ) č. 1011/2012 (ECB/2012/24), sa merajú tak, ako je ustanovené v časti 3 prílohy II k nariadeniu (EÚ) č. 1011/2012 (ECB/2012/24). 2. Národné centrálne banky vykazujú ECB údaje uvedené v odseku 1 za nasledujúce referenčné obdobia a v týchto termínoch: a) vo vzťahu k cenným papierom v držbe investorov, ktorí sú rezidentmi, okrem národných centrálnych bánk, k cenným papierom, ktoré majú v správe správcovia, ktorí sú rezidentmi, pre klientov, ktorí sú rezidentmi v inom členskom štáte eurozóny, a k cenným papierom vydaným subjektmi eurozóny, ktoré majú v správe správcovia, ktorí sú rezidentmi, pre klientov, ktorí sú rezidentmi mimo eurozóny: i) národné centrálne banky vykazujú údaje štvrťročne podľa jednotlivých cenných papierov o stavoch ku koncu štvrťroka, a to do konca pracovnej doby v 70. kalendárny deň po skončení štvrťroka, na ktorý sa údaje vzťahujú; ii) národné centrálne banky vykazujú buď: 1. štvrťročne podľa jednotlivých cenných papierov transakcie, a ak sú k dispozícii, aj iné zmeny v objeme za referenčný štvrťrok do konca pracovnej doby v 70. kalendárny deň po skončení štvrťroka, na ktorý sa údaje vzťahujú, alebo 2. podľa jednotlivých cenných papierov stavy, a ak sú k dispozícii, iné zmeny v objeme, ktoré sú potrebné na odvodenie transakcií. V tomto prípade národné centrálne banky vykazujú v súlade s prístupmi uvedenými v kapitole 1 časť 1 prílohy I k nariadeniu (EÚ) č. 1011/2012 (ECB/2012/24) štvrťročné údaje podľa jednotlivých cenných papierov do konca pracovnej doby v 70. kalendárny deň po skončení štvrťroka, na ktorý sa údaje vzťahujú, a mesačné údaje podľa jednotlivých cenných papierov do konca pracovnej doby v 63. kalendárny deň po skončení mesiaca, na ktorý sa údaje vzťahujú; b) vo vzťahu k cenným papierom v držbe poisťovacích korporácií na ročnom základe, národné centrálne banky vykazujú údaje o agregovaných stavoch ku koncu roka do konca pracovnej doby sedemdesiateho kalendárneho dňa po skončení roka, ktorého sa dátum týka.“